Diari Oficial de la Generalitat Valenciana


Sumari del DOGV 4922, del 12-01-2005 (2004/13392)

Acord de 27 d'octubre de 2004, de la Comissió Territorial d'Urbanisme de Castelló, relatiu a l'homologació i el pla de reforma interior del sector 1B de la Urbanització la Coma del municipi de Borriol.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4922

Data del DOGV
:   12-01-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/13147


Data del document
:   27-10-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Borriol
    * pla d'urbanisme

Acord de 27 d'octubre de 2004, de la Comissió Territorial d'Urbanisme de Castelló, relatiu a l'homologació i el pla de reforma interior del sector 1B de la Urbanització la Coma del municipi de Borriol. [2004/F13035]
  
Vist l'expedient relatiu a l'homologació i el pla de reforma interior del sector 1B de la Urbanització la Coma del municipi de Borriol i, de conformitat amb els següents:
  
Antecedents
  
Primer. Presentada l'alternativa tècnica per l'Agrupació d'Interés Urbanístic denominada Urbanització la Coma fase 1B de Borriol, l'Ajuntament de Borriol la va sotmetre a informació al públic fet que es va dur a terme mitjançant anuncis inserits en el periòdic Mediterráneo de 14 de gener de 2004 i en el Diari Oficial de la Generalitat Valenciana de 16 de gener de 2004. Transcorregut el període d'informació al públic, en el qual es van formular diverses al·legacions, el ple de l'Ajuntament va aprovar provisionalment el document en sessió de 25 de maig de 2004.
  
Segon. El projecte està format per dos documents, un denominat Homologació parcial de les normes subsidiàries de planejament de Borriol, àmbit sector 1B, i l'altre Pla de reforma interior amb la finalitat dels articles 72 i 118 del Reglament de planejament de la Comunitat Valenciana. Cada un d'aquests documents està format per memòria i plànols.
  
Tercer. L'objecte del projecte és únicament delimitar una unitat d'execució que coincideix amb l'àmbit territorial dels terrenys inclosos en les normes subsidiàries de planejament de Borriol dins del sector 1-B del Pla parcial la Coma. No es modifica l'ordenació detallada establida ja en aquest planejament. L'àmbit de la unitat d'execució afecta una superfície de 201.094 metres quadrats.
  
Quart. Amb data 23 de juny de 2004 s'han sol·licitat informes de la Direcció General d'Habitatge i Projectes Urbans, de l'IVHSA i de la Divisió de Recursos Hidràulics de la Conselleria d'Infraestructures i Transport.
  
Fonaments de dret
  
Primer. La tramitació del Pla de reforma interior i del seu annex d'homologació sectorial ha sigut correcta, de conformitat amb el que establix l'article 52 de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant LRAU), en l'article 173 del Reglament de planejament de la Comunitat Valenciana, aprovat pel Decret 201/1998, de 15 de desembre (en endavant RPCV) i en l'apartat III.1.B de la Instrucció de planejament 1/1996, aprovada per Ordre del conseller d'Obres Públiques, Urbanisme i Transports de 29 de març de 1996 (en endavant Instrucció de planejament 1/1996).
  
Segon. La documentació està completa, conforme al que disposa l'article 27 de la LRAU, a l'article 85 del RPCV i a l'apartat II.9 de la Instrucció de planejament 1/1996.
  
Tercer. L'anàlisi del document que se sotmet a aprovació definitiva de la Conselleria exigeix prèviament el fet de determinar quin és el seu verdader objecte i abast.
  
D'entrada, haurem de recordar que el municipi de Borriol compta amb unes normes subsidiàries de planejament aprovades definitivament el 13 de juny de 1996. Segons aquestes normes subsidiàries, l'àmbit de l'antic Pla parcial la Coma es classifica de la manera següent:
  
- La part de l'antic Pla parcial ja executada, denominada sector 1.A, es classifica com a sòl urbà.
  
- La resta de l'antic Pla parcial, no executat, amb la denominació de sectors 1.B, 1,C, 2, 3 i 4, es classifica com a sòl apte per a urbanitzar amb Pla parcial aprovat pendent de Projecte d'urbanització.
  
Aquestes determinacions establides per les normes subsidiàries de planejament respecte de l'àmbit de l'antic Pla parcial la Coma susciten el dubte sobre quin és el règim urbanístic dels denominats sectors 1.B. 1.C, 2, 3 i 4. Aquesta qüestió va ser ja examinada pel llavors Servei Territorial d'Urbanisme de Castelló en resoldre el 29 de gener de 2001 una consulta que li va ser plantejada. En l'escrit de contestació de la consulta es va indicar el següent:
  
«A l'efecte de l'aplicació de la Llei 6/1994, de 15 de novembre, reguladora de l'activitat urbanística (en endavant LRAU), cal entendre que el sòl de l'antic Pla parcial de la Coma classificat com a urbà per les normes subsidiàries es desenvoluparà mitjançant el règim del sòl urbà subjecte al règim d'actuacions aïllades de la LRAU. Al seu torn, el sòl apte per a urbanitzar amb Pla parcial aprovat pendent d'execució ha d'equiparar-se al sòl urbanitzable amb ordenació detallada inclòs en unitats d'execució de la LRAU; així, els denominats sectors 1.B, 1.C, 2, 3 i 4 constituirien cada un d'ells una unitat d'execució que hauria de desenvolupar-se a través del seu corresponent Programa d'actuació integrada.
  
Establit l'anterior, i com a primera conclusió, cal indicar que, si no es modifica l'ordenació detallada de cada un d'aqueixos esmentats sectors (en realitat, unitats d'execució), el seu desenvolupament pot dur-se a terme a través d'un Programa d'actuació integrada, sense necessitat d'aprovació de cap Pla parcial ni tampoc de cap homologació sectorial».
  
En el cas que ens ocupa, el document denominat Pla de reforma interior, com expressament resulta de la mateixa denominació que se li ha donat, únicament té com a objecte el delimitar expressament la unitat d'execució de l'àmbit de l'anomenat sector 1.C.
  
En realitat, i com resulta del que ja es va assenyalar pel Servei Territorial en resoldre la consulta a què ens hem referit, no haguera sigut necessari en aquest cas la redacció del Pla de reforma interior, perquè ja era possible interpretar que aquest àmbit constituïa ja una unitat d'execució que havia de desenvolupar-se a través d'un programa.
  
D'un altre costat, i ja que l'únic objecte del Pla de reforma interior és delimitar la unitat d'execució, sense alterar l'ordenació detallada preestablida, en el present cas tampoc haguera sigut necessari elaborar una homologació sectorial, la qual només es necessita en aquests casos, segons resulta de la Disposició transitòria primera, apartat tercer, de la LRAU, quan el Pla de reforma interior que modifiquen determinacions dels plans generals, la qual cosa no és el cas.
  
Dins del període consultiu previ a l'aprovació definitiva previst en l'article 39 de la LRAU, el Servei Territorial de Planificació i Ordenació Territorial, mitjançant escrit de 23 de juny de 2004, va comunicar a l'Ajuntament que ?ja que, en principi, pareix que l'únic objecte del Pla de reforma interior és el delimitar expressament una unitat d'execució, sense modificar l'ordenació prevista en les normes subsidiàries, sol·licitem que aclarisca la documentació remesa, això indicant si s'introdueix o no alguna alteració en l'ordenació de les normes subsidiàries, i justificant la necessitat de tramitar l'homologació sectorial?. No obstant això, i malgrat que aquesta sol·licitud es va reiterar mitjançant un segon escrit de 13 de setembre de 2004, l'Ajuntament de Borriol no ha sabut donar contestació a aquesta qüestió.
  
A la vista de tot això, hem de determinar quina ha de ser la resolució que ha d'adoptar-se en aquest expedient.
  
Com ja s'ha dit, en aquest cas, i tenint en compte l'objecte de l'actuació i les determinacions de les normes subsidiàries de planejament de Borriol, no haguera sigut necessari tramitar el Pla de reforma interior de delimitació de la unitat d'execució, ni l'homologació sectorial, és suficient amb la tramitació del Programa d'actuació integrada. No obstant això, el fet que no haguera fet falta redactar i aprovar el Pla de reforma interior i l'homologació sectorial no converteix en contraris a dret els instruments de planejament aprovats per l'Ajuntament.
  
Per això, i ateses les raons d'economia procedimental, s'estima preferible en el present cas continuar el procediment d'aprovació definitiva dels documents presentats.
  
Quart. L'únic objecte del Pla de reforma interior és delimitar expressament la unitat d'execució del denominat sector 1-B de la Coma de Borriol. A la vista del seu contingut, com també del de l'homologació sectorial que s'acompanya, cal concloure que no s'observa obstacle a la seua aprovació definitiva.
  
Cinqué. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a resoldre sobre l'aprovació definitiva dels plans especials de municipis de menys de 50.000 habitants, de conformitat amb el que disposa l'article 39 de la Llei reguladora de l'activitat urbanística, en relació amb l'article 10.a) del Reglament dels òrgans urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló acorda
  
Aprovar definitivament el pla de reforma interior de delimitació de la unitat d'execució denominada sector 1-B de la Coma, en el municipi de Borriol, com també la seua homologació sectorial.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló de la Plana, 27 d'octubre de 2004.- El secretari de la Comissió Territorial d'Urbanisme: Fernando Renau Faubell.